ОБРАЗАЦ ИЗЈАВЕ О УСКЛАЋЕНОСТИ ПРОПИСА СА  
ПРОПИСИМА ЕВРОПСКЕ УНИЈЕ

1. **Овлашћени предлагач -** Влада

Обрађивач: Министарство рударства и енергетике

1. Назив прописа

Предлог закона о коришћењу обновљивих извора енергијe

Draft Law on use of renewable energy sources

1. **Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

а) Одредба Споразума која се односе на нормативну садржину прописа,

Споразум, Наслов VIII Политике сарадње, члан 109. - Енергетика

**б) Прелазни рок за усклађивање законодавства према одредбама Споразума,** Општи рок из члана 72. Споразума.

**в) Оцена испуњености обавезе које произлазе из наведене одредбе Споразума,** Споразум, Наслов VIII, Политике сарадње, члан 109 -испуњава у потпуности.

г) Разлози за делимично испуњавање, односно неиспуњавање обавеза које произлазе из наведене одредбе Споразума

/

**д) Веза са Националним програмом за усвајање правних тековина Европске уније.**

1. СПОСОБНОСТ ПРЕУЗИМАЊА ОБАВЕЗА ИЗ ЧЛАНСТВА У ЕУЗ.15. ЕНЕРГЕТИКА, 3.15.2. Енергетска ефикасност и обновљиви извори енергије. Шифра планираног прописа 2020-55. Рок за усвајање је 2021/IV.
2. **Усклађеност прописа са прописима Европске уније:**

а) Навођење одредби примарних извора права Европске уније и оцене усклађености са њима,

*Уговор о функционисању Европске уније, Део трећи, Политике заједнице и унутрашње* мере, Наслов XXI - Енергетика, члан 194. став 1. тачка ц) - делимично усклађен.

б) Навођење секундарних извора права Европске уније и оцене усклађености са њима,

Директива 2018/2001/ЕЗ Европског парламента и Савета од 11. децембра 2018. године о промовисању употребе енергије из обновљивих извора (Сл. лист бр. Б 328/82 од 21/12/2018 Р0082-00209),

DIRECTIVE (EU) 2018/2001 OF THE EUROPEAN PARLIAMENT AND OF THE COUNCIL of 11 December 2018 on the promotion of the use of energy from renewable sources (OJ L 328 21.12.2018, p. 82) **CELEX 32018L2001, делимично усклађен,**

**в) Навођење осталих извора права Европске уније и усклађеност са њима**

/

**г) Разлози за делимичну усклађеност, односно неусклађеност**

Потпуна усклађеност биће остварена доношењем свих подзаконских аката.

**д) Рок у којем је предвиђено постизање потпуне усклађености прописа са прописима Европске уније**

2021/IV

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

/

**6. Да ли су претходно наведени извори права Европске уније преведени на српски језик?**

/

**7. Да ли је пропис преведен на неки службени језик Европске уније?**

/

**8. Сарадња са Европском унијом и учешће консултаната у изради прописа и њихово мишљење о усклађености**.

У пројекту који је покренут и подржан од стране Европске банке за обнову и развој (у даљем тексту: ЕБРД) под називом „Подршка у имплементацији система аукција за обновљиве изворе енергије/Support for the Implementation of Renewable Energy Auctions in Serbia” ангажован је тим консултаната са значајним међународним искуством у овој области. Консултантски тим чине NERA UK LIMITED, Уједињено Краљевство (представник и носилац посла), адвокатске канцеларије Schönherr Rechtsanwälte GmbH, Аустрија и Моравчевић Војновић и партнери АОД, Србија, технички консултанти Arup d.o.o. Београд и FRACTAL d.o.o, Хрватска, као и независни консултанти у посебним областима у оквиру система подстицаја обновљивих извора енергије путем аукција, г-дин Милош Младеновић, Република Србија и г-дин Mark Newbery, Уједињено Краљевство (у даљем тексту: Консултанти).

Досадашње учешће Консултаната у изради прописа састојало се у низу активности, достављеним појединачним мишљењима и анализама на поједине аспекте новог закона према захтевима Министарства, коментаре на неколико радних верзија закона, константну и активну комуникацију и сарадњу са Министарством приликом израде нацрта закона и активно учешће у свим дискусијама организованим од стране Министарства са кључним представницима индустрије. Чланови Консултантског тима из адвокатске канцеларије Моравчевић Војновић и партнери АОД, Србија су током месеца фебруара су активно учествовали и присуствовали свим седницама радне групе на изради новог закона, где су непосредно пружали подршку Министарству при уређивању правних решења из новог закона, са аспекта локалног права и међународне најбоље праксе из ове области.

Консултанти су у претходном периоду спровели следеће активности:

1) Приступио изради детаљне правне анализе и прегледа тренутног статуса уређења коришћења обновљивих извора енергије према постојећем законодавству Републике Србије;

2) Израдио коментаре и своја разматрања везано за Концепт новог закона;

3) Преглед, сугестије и анализе кључних одредби и решења који би требало да буду обрађени у новом закону и/или подзаконским актима у делу који се односи на спровођење система подстицаја путем аукције, а конкретно у деловима који се тичу: (i) дизајна аукције, (ii) механизма подстицаја, (iii) овлашћене уговорне стране из уговора о премији и (iv) уређења права и обавеза у вези са балансирањем трошкова повлашћених произвођача електричне енергије из обновљивих извора енергије;

4) Коментаре на нацрт новог закона који је објављен за јавну расправу;

5) Имплементацију и измене нацрта новог закона који је објављен за јавну расправу;

6) Преглед, анализу и сугестије поводом одређеног дела коментара учесника на јавној расправи; и

7) Активно учествовање у изради коначне верзија новог закона, након спроведене јавне расправе.

Коментари Консултаната и достављене сугестије су у највећој мери прихваћени и имплементирани у текст коначне верзије Предлога закона.

У наредном периоду, Консултанти ће почети са активностима на изради подзаконских аката Предлога закона који се тичу уређења права и обавеза у вези са балансирањем трошкова повлашћених произвођача електричне енергије из обновљивих извора енергије; модела уговора о тржишној премији и свих аспеката неопходних за спровођење система тржишне аукције.

Секретаријату Енергетске заједнице упућен је Нацрт закона на мишљење у току трајања јавне расправе. Секретаријат је доставио своје коментаре 3. фебруара 2021. године. Најзначајнији коментари су се односили на:

* поједине дефиниције појмова у тексту закона;
* прецизније дефинисање врсте тржишне премије;

- прецизирање начина пласмана електричне енергије на тржиште у смислу да треба јасно дефинисати да произвођачи продају електричну енергију на тржишту, и да за ту енергију добијају премију;

* овлашћену уговорну страну коју треба јасније дефинисати;

- рок за усвајање Интегрисаног националног енергетског и климатског плана који треба дефинисати;

- критеријуме за квалификације у аукцијама да треба да буду јасно дефинисани;

* јавни позив за аукције који треба шест месеци раније да буде објављен;
* мале хидроелектране које треба искључити из система подстицаја;

- тренутак успостављања потпуне балансне одговорности за произвођаче из обновљивих извора у смислу да тај тренутак треба везати не само за постојање организованог унутардневног тржишта, већ да треба да буде и ликвидно са јасним критеријумима ликвидности утврђеним у закону;

- могућност да електрана са делом капацитета може да учествује на аукцијама, с тим да за преостали део капацитета може да прибави гаранције порекла;

- максималну цену на аукцији чији начин одређивања треба препустити подзаконским актима;

- административне процедуре које треба поједноставити, као и да треба аукције спровести електронски;

* аукције за мала постројења које могу бити оптерећујуће за њих;

- на купце-произвођаче које би требало детаљније разрадити;

- произвођаче топлотне енергије из обновљивих извора где треба прецизирати да подстицаје за топлотну енергију могу да стекну домаћинства и заједнице обновљивих извора, да поступак додељивања подстицаја треба да буде заснован на принципу недискриминације и уз поштовање правила државне помоћи, затим да треба дефинисати право на прикључење и произвођачима који користе отпадну топлотну енергију, обезбедити другостепеног органа на одлуке оператора дистрибутивног система у вези са прикључењем произвођача из обновљивих извора.

Министарство је у Предлог закона у складу са коментарима Секретаријата уважило већину коментара и то:

- прецизирало појмове: гаранције порекла (члан 4. став 1. тачка 9), зелени водоник је именован обновљиви водоник (члан 4. став 1. тачка 10), дефинисало нов појам – отпадна топлотна енергија (члан 4. став 1. тачка 35), уклонило појам балансно одговорне стране из дефиниција;

- прецизирало да корисници тржишне премије продају електричну енергију на тржишту електричне енергије (члан 14. став 2);

- дефинисало овлашћену уговорну страну на јасан начин (члан 4. став 2. тачка 31);

- прецизирало критеријуме за квалификације на аукцијама (члан 19. став 1);

- искључило из система подстицаја све мале хидроелектране до 10 MW ако је њихова изградња предвиђена у режимима заштите I, II и III степена у границама заштићеног подручја међународног, националног, односно изузетног значаја, а у потпуности забранило изградњу хидроелектрана са затвореном деривацијом (члан 12);

- успостављање потпуне балансне одговорности произвођача условило постојањем ликвидног организованог унутардневног тржишта и дефинисало критеријуме за утврђивање те ликвидности (члан 10);

- увело могућност да подстицаје може да стекне електрана са делом капацитета, а да за преостали део може да стекне гаранције порекла (члан 12. став 3, члан 47 став 3, 50. став 4);

- дефинисало минимални рок за објаву јавног позива пре аукција (члан 17. став 1);

- увело могућност да произвођачи који користе отпадну топлоту могу да стекну подстицајне мере (члан 71. став 1), прецизирало да подстицајне мере за топлотну енергију могу да стекну домаћинства и заједнице обновљивих извора енергије (члан 71. став 1), прописало да јединице локалне самоуправе додељују подстицаје на недискриминаторан начин, уз поштовање правила државне помоћи (члан 71. став 6), утврдило да у поступку доделе подстицајних мера могуће је изјавити жалбу јединици локалне самоуправе (члан 71. став 7).

Иновирану верзију Нацрта закона, Министарство је поново доставило Секретаријату Енергетске заједнице које 18. фебруара 2021. године он лајн путем организовало округли сто са представницима Министарства, инвеститорима, представницима финансијских институција, консултантима и другим заинтересованим странама, а чија је тема била дискусија о предложеним законским решењима. Министарство је изнело новитете у Нацрту закона. Реакција осталих учесника округлог стола и представника Секретаријата Енергетске заједнице била је позитивна.

Након тога Секретаријат је доставио нови круг коментара који су се односили на само неколико појединости. Секретаријат је предложио следеће:

* измењену дефиницију купца-произвођача;
* измењену дефиницију појма нето мерења и нето обрачуна;

- да сагласност на студију о процени утицаја на животну средину, односно одлука да није потребна процена утицаја на животну средину буде један од услова у квалификацијама за аукције;

- да привремени повлашћени произвођач има обавезу да у року од две године од дана стицања тог статуса прибави сагласност на студију о процени утицаја и сагласност на студију о процени утицаја, односно одлуку да није потребна процена утицаја на животну средину;

- да гарантовани снабдевач не може бити корисник система подстицаја дефинисаног овим законом;

- да купац-произвођач има право да самостално или преко агрегације производи и складишти електричну енергију, да има право на уговор о откупу електричне енергије из обновљивих извора;

- да снабдевач има обавезу да купцу-произвођачу у категорији домаћинство или мали купац понуди уговор о потпуном снабдевању, чија укупна снага на месту примопредаје није већа од прописане у складу са подзаконским актом;

- да је цена по којој снабдевач купује од купца-произвођача једнака продајној цени до успостављање ликвидног организованог унутардневног тржишта;

- да обрачунски период за поравнање потраживања и обавеза по основу нето мерења и обрачуна износи годину дана и да се обрише одредба да снабдевач нето обрачуном обрачунава нето електричну енергију за остале крајње купце;

- да на месту примопредаје оператора система угради бројило које омогућава одвојено мерење количине предате и преузете електричне енергије у складу са техничким условима прописаним мрежним правилима;

- да оператор дистрибутивног система изврши процену производње електричне енергије купца-произвођача који је домаћинство или мали купац, а да остали купци произвођачи уграде бројило и извештавају надлежног оператора система о производњи електричне енергије;

Министарство је уважило:

- да привремени повлашћени произвођач има обавезу да у року од две године од дана стицања тог статуса прибави сагласност на студију о процени утицаја, односно одлуку да није потребна процена утицаја на животну средину (члан 23. став 3, члан 26. став 2, члан 27. став 1. тачка 1), члан 36. став 3, члан 39. став 3, члан 40 став 1. тачка 1);

- да купац-произвођач има право да самостално или преко агрегације производи и складишти електричну енергију, да има право на уговор о откупу електричне енергије из обновљивих извора (члан 58 став 1. и члан 59. став 1);

- да обрачунски период за поравнање потраживања и обавеза по основу нето мерења и обрачуна износи годину дана и да се обрише одредба да снабдевач нето обрачуном обрачунава нето електричну енергију за остале крајње купце (члан 59);

- да на месту примопредаје оператора система угради бројило које омогућава одвојено мерење количине предате и преузете електричне енергије у складу са техничким условима прописаним мрежним правилима (члан 60).

Министарство није уважило:

- измењену дефиницију купца-произвођача у којој је наведено да купцу-произвођачу производња електричне енергије није претежна комерцијална или професионална делатност јер би предложена дефиниција захтевала додатна појашњења, а у глави IX Предлога закона која уређује ову области види се да производња електричне енергије од стране купца-произвођача није комерцијална и професионална делатност;

- измењену дефиницију нето мерења и нето обрачуна у делу сугестије да у појам укључи годишњи обрачун, јер би то учинило дефиницију недовољно одређеном, док са друге стране концепт годишњег обрачуна је већ укључен у члан 59. Предлог закона, па у том смислу сугестија Секретаријата је суштински прихваћена на другом месту Предлога закона;

- да сагласност на студију о процени утицаја, односно одлука да није потребна процена утицаја на животну средину буде један од услова у квалификацијама за аукције, из разлога што би поставило високе захтеве за учеснике аукције и могло да доведе до ситуације да мали број пројеката буде конкурентан на аукцији, с тим да је уважено да се сагласност на студију о процени утицаја на животну средину прибави у року од две године од дана стицања статуса привременог повлашћеног произвођача, чиме је суштински обезбеђено да ниједан пројекат не може бити изграђен ако није усаглашен са захтевима животне средине;

- да укупна снага купца произвођача на месту примопредаје није већа од прописане у складу са подзаконским актом из разлога што ће то питање бити разматрано у подзаконском акту;

- да гарантовани снабдевач не може бити корисник система подстицаја дефинисаног овог закона из разлога што би се тиме државно предузеће довело у неравноправан положај са другим учесницима на тржишту, и фактички значајно отежало највећем произвођачу електричне енергије у Србији да пређе на обновљиве изворе енергије;

- да је цена по којој снабдевач купује од купца-произвођача једнака продајној цени до успостављање ликвидног организованог унутардневног тржишта, из разлога што то не постоји потреба да се цена веже за унутардневно тржиште, а додатно, то питање није за ниво закона;

- да оператор дистрибутивног система изврши процену производње електричне енергије купца-произвођача који је домаћинство или мали купац, а да остали купци произвођачи уграде бројило на унутрашње инсталације и извештавају надлежног оператора система о производњи, из разлога што би такво бројило код унутрашњих инсталација било ван одговорности оператора система у погледу његове тачности и исправности.